Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1997. évi XLVII. törvény 15. § (6) bekezdése írja elő. E törvény kormányzati előkészítése és parlamenti vitája során
Paragraph Index: 1003

1997. évi XLVII. törvény 15. § (6) bekezdése írja elő. E törvény kormányzati előkészítése és parlamenti vitája során mindvégig az anonim HIV-szűrés fenntartása mellett érveltem, munkatársaim rendszeres egyeztetést folytattak a törvény előterjesztőivel és részt vettek az illetékes országgyűlési bizottságok — esetenként felfokozott hangulatú — ülésein. Elismerem, hogy mindkét megoldás mellett súlyos érvek szólnak, mégis a szűrésre jelentkezők anonimitásának fenntartása mellett foglaltam és foglalok ma is állást, s nemcsak a fertőzöttek és az AIDS-betegek személyiségi jogainak védelmében, hanem környezetük védelmében is: a januárban hatályba lépő új szabályozás eredményeképpen ugyanis előfordulhat, hogy a veszélyeztetettek egyes rétegei nem mennek el szűrésre. E helyzet ugyanakkor kitermelheti a „zug-szűrőállomásokat” is, ahol az „illegális” szűrés a hivatalosnál rosszabb feltételek között történhet. Álláspontomat a törvény vitája során sajnos nem tudtam érvényesíteni, bár el kell ismernem, hogy a részleges anonimitás (a negatív teszteredményt kapó személyek névtelensége) is több a semminél: már a szűrésre járás ténye is érzékeny adat, s nincs szükség a szűrésre önként jelentkezők nyilvántartásba vételére. A törvényt az Országgyűlés ez év májusában elfogadta, megváltoztatására ugyancsak az Országgyűlésnek van kizárólag hatásköre. Amennyiben az Országgyűlés nyilvánossága előtt kíván hangot adni aggodalmának, javaslom, hogy forduljon közvetlenül az Országgyűlés Emberi jogi bizottságához. Ez az a testület, amelynek tagjai a törvény vitája során támogatták a teljes anonimitást szorgalmazó álláspontomat, s amely illetékes e kérdés megítélésében. Kérem egyúttal, ne tegye kockára egészségét a HIV-fertőzöttek iránt érzett felelősségétől indíttatva. Javaslom, hogy Ön és aktivista társai az új helyzetben összpontosítsák erőfeszítéseiket arra, hogy a HIV-fertőzöttek és az AIDS-betegek adatait az egészségügyi ellátóhálózatban a legszigorúbb orvosi titokként kezeljék, annak kiszivárgását megakadályozzák, s az érintettekkel emberi méltóságuk tiszteletben tartásával foglalkozzanak. 1999/18/II. szám Amennyiben HIV-fertőzöttre vagy AIDS-betegre vonatkozó személyes adat az érintett írásos hozzájárulása nélkül illetéktelen szerv vagy személy tudomására jutna, az ügyet kivizsgálom és megteszem a szükséges lépéseket. Budapest, 1997. november 28. Üdvözlettel: Dr. Majtényi László (855/V/1997) * * * [Válaszlevél zaklató telefonhívó kilétének kiderítését kérő beadványra] [...] Budapest Tisztelt ...! A zaklató telefonhívások kezdeményezőjének kiderítését kérő beadványával kapcsolatosan az alábbiakról tájékoztatom: A távközlési szolgáltatók a szolgáltatással, illetve hálózatuk üzemeltetésével kapcsolatban tudomásukra jutott adatokat, információkat bizalmasan kezelik, s azokat — a kifejezett jogszabályi kötelezés esetét kivéve — nem szolgáltathatják ki. Az előfizetők adatait a szerződés mellékletét képező adatkezelési nyilatkozatnak megfelelően kezelik. A rendőrség büntetőeljárással kapcsolatban jogszerűen kérhet adatokat telefontársaságoktól, azonban ehhez — a rendőrségi törvény értelmében — előzetes ügyészi beleegyezés szükséges. Törvénysértést követ el az a társaság, amelyik ügyészi jóváhagyás nélkül szolgáltat adatot a rendőrségnek valamelyik előfizetőjének beszélgetéseiről. Tehát ez alapján a KNC Rt. nem járt el jogellenesen, amikor a kért telefonszámok kiadását megtagadta. Sem a Büntető, sem a Szabálysértési Kódex nem tartalmaz olyan tényállást, ami alapján Ön eljárást indíthatna a zaklató személy ellen. A törvény 27. § (1) bekezdése szerint bárki az adatvédelmi biztoshoz fordulhat, ha véleménye szerint személyes adatainak kezelésével vagy a közérdekű adatok megismeréséhez fűződő jogainak gyakorlásával kapcsolatban jogsérelem érte, vagy ennek közvetlen veszélye fennáll. Ha szó szerint értelmezzük a törvény szövegét, akkor az Ön esetében az adatvédelmi biztosnak nincsen hatásköre az ügyben eljárni. Az Ön ügyében azonban a helyzet tisztázása érdekében a Kelet-Nógrád Com. Rt. vezérigazgatójának állásfoglalását kértem, aki a következő tájékoztatást adta: A KNC Rt. a rosszakaratú hívó azonosítása elnevezésű digifon szolgáltatást csak azzal a feltétellel vállalja a saját előfizetői részére, hogy az azonosított telefonszámokat — függetlenül attól, hogy titkosak-e —, csak a nyomozati szervek kérésére adja ki. Más társaságok (pl. Matáv Rt.) részére az rt. nem szolgáltat ki olyan adatot, hogy egy bizonyos számot kik hívtak. Mindezek alapján tehát a KNC Rt.-t nem lehet kötelezni a hívó fél adatainak kiadására. Lehetséges megoldásként talán azt tudnám javasolni, hogy forduljon Ön a Kelet-Nógrád Com. Rt.-hez, és kérje, hogy azonosítsák a hívót, de az adatait ne szolgáltassák ki, hanem szólítsák fel a tevékenység megszüntetésére a távközlési hálózat nem rendeltetésszerű használata miatt. Budapest, 1997. november 29. Üdvözlettel: Dr. Majtényi László (707/A/1997) * * * [Állásfoglalás a kisebbségi biztos megkeresésére az etnikai hovatartozásra vonatkozó adatok óvodában és általános iskolában történő nyilvántartásáról] Dr. Kaltenbach Jenő úrnak nemzeti és etnikai kisebbségi jogok országgyűlési biztosa Helyben Tisztelt Országgyűlési Biztos Úr!

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes